รัฐบาลไทย-ข่าวทำเนียบรัฐบาล-นายกรัฐมนตรีตรวจติดตามการแก้ไขปัญหาจราจร บนถนนเพชรเกษมบริเวณช่วงตลาดบางแค บรรเทาความเดือดร้อนประชาชนในพื้นที่
วันพุธที่ 13 กุมภาพันธ์ 2562
นายกรัฐมนตรีตรวจติดตามการแก้ไขปัญหาจราจร บนถนนเพชรเกษมบริเวณช่วงตลาดบางแค บรรเทาความเดือดร้อนประชาชนในพื้นที่
นายกรัฐมนตรีตรวจติดตามการแก้ไขปัญหาจราจร บนถนนเพชรเกษมช่วงตลาดบางแค บรรเทาความเดือดร้อนประชาชนในพื้นที่ ย้ํารัฐบาลให้ความสําคัญกับการจัดระเบียบโดยต้องมีทางเลือกให้กับประชาชน ดูแลประชาชนผู้มีรายได้น้อยให้มีคุณภาพชีวิตที่ดีขึ้น
วันนี้ (13 ก.พ.62) เวลา 13.00 น. ณ ตลาดแสงฟ้า เขตบางแค พลเอก ประยุทธ์ จันทร์โอชา นายกรัฐมนตรี และคณะ อาทิ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอาคม เติมพิทยาไพสิฐ รัฐมนตรีว่าการกระทรวงคมนาคม และนายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา ฯลฯ ได้เดินทางมาตรวจราชการพื้นที่กรุงเทพมหานคร เขตบางแค เพื่อตรวจติดตามการแก้ไขปัญหาจราจรบนถนนเพชรเกษมบริเวณช่วงตลาดบางแค พร้อมรับฟังบรรยายสรุปเกี่ยวกับการแก้ไขปัญหาจราจรบนถนนเพชรเกษมจากนางพวงเพ็ญ ชื่นค้า ผู้อํานวยการเขตบางแค โดยมี พลตํารวจเอก อัศวิน ขวัญเมือง ผู้ว่าราชการกรุงเทพมหานคร นายสกลธี ภัททิยกุล รองผู้ว่าราชการกรุงเทพมหานคร เจ้าหน้าที่ที่เกี่ยวข้อง และประชาชนในพื้นที่ จํานวน 2,000 คน ให้การต้อนรับอย่างอบอุ่น
สําหรับตลาดบางแคและการแก้ไขปัญหาจราจรบริเวณโดยรอบตลาดนั้น ตลาดบางแคเป็นตลาดขนาดใหญ่ที่ได้เปิดกิจการมายาวนาน มีสินค้าทุกประเภททั้งของสดและสินค้าสําเร็จรูปทั้งปลีกและส่ง ปัจจุบันตลาดบางแค มีผู้ประกอบการจัดตั้งตลาดรายย่อย จํานวน 7 ราย ได้แก่ ตลาดศูนย์การค้าบางแค ตลาดใหม่บางแค ตลาดวันเดอร์ ตลาดสิริเศรษฐนนท์ ตลาดคณะบุคคลภาสม ตลาดกิตติ และตลาดแสงฟ้า อย่างไรก็ตาม เนื่องจากมีที่ตั้งอยู่ริมถนนเพชรเกษม ประกอบกับการก่อสร้างสถานีบางแคภายใต้โครงการรถไฟฟ้ามหานคร สายเฉลิมรัชมงคลหรือสายสีน้ําเงินในพื้นที่ ได้ส่งผลต่อปัญหาการสัญจรไปมาบนทางเท้าและการจราจรติดขัดบริเวณตลาดเป็นอย่างมาก ซึ่งกรุงเทพมหานคร และหน่วยงานที่เกี่ยวข้องได้ดําเนินการในส่วนที่เกี่ยวข้องเพื่อบรรเทาปัญหาการจราจรพื้นที่ในหลายมิติ โดยคํานึงถึงประโยชน์ของผู้ค้าและประชาชนที่สัญจรไปมาเป็นสําคัญ เช่น 1) การดําเนินการปรับปรุงแผงเหล็กที่มีอยู่เดิมโดยย้ายมาให้ชิดขอบทางเท้า ระยะทาง 293 เมตร เพื่อมิให้มีพื้นที่ในการขนส่งสินค้าและมิให้ประชาชนขึ้น - ลงในพื้นที่ดังกล่าว โดยเว้นทางเข้า - ออกตลาด และป้ายรถประจําทาง และดําเนินการติดตั้งแผงเหล็กบริเวณทางเท้าที่ยังไม่มีการติดตั้ง โดยเว้นช่วงสถานีรถไฟฟ้าและทางเข้า - ออกตลาด ระยะทาง 75 เมตร รวมทั้งดําเนินการทาสีขอบทางเท้า ขาว - แดง (ห้ามจอด)/ขาว – ดํา ตั้งแต่คลองราชมนตรีถึงซอยบางแค 1 ระยะทางประมาณ 500 เมตร 2) ดําเนินการปรับสภาพพื้นผิวจราจรบนถนนเพชรเกษม ตั้งแต่พื้นที่เขตภาษีเจริญถึงบริเวณหน้าห้างสรรพสินค้าเดอะมอลล์ บางแค (ทั้ง 2 ฝั่ง) ในกรณีที่ผิวจราจรไม่เรียบ (คาดว่าจะแล้วเสร็จประมาณเดือนมีนาคม 2562) 3) ดําเนินการปรับปรุงทางเท้าบริเวณหน้าตลาดบางแค โดยดําเนินการซ่อมแซมเฉพาะจุดที่ชํารุด และเมื่อผู้ค้าแผงลอยทั้งหมดย้ายออกไปภายหลังจากการก่อสร้างตลาดบางแคภิรมย์ (สวนจําปีเดิม) แล้วเสร็จในช่วงประมาณปี พ.ศ. 2563 สํานักการโยธาจะดําเนินการปรับปรุงทางเท้าอย่างถาวรต่อไป ตลอดจนการสนธิกําลังระหว่างเจ้าหน้าที่เทศกิจ สํานักงานเขตบางแค ทหาร ตํารวจ ปฏิบัติหน้าที่จราจรเข้มงวดมากขึ้น และมีการประชาสัมพันธ์ให้รถของประชาชนที่จะมาขนถ่ายสินค้า และที่จะมาจับจ่ายสินค้าเข้าไปจอดในลานจอดรถของตลาด โดยปฏิบัติหน้าที่ ณ บริเวณหน้าตลาดบางแคเป็นประจําทุกวัน สลับหมุนเวียนกัน ตั้งแต่เวลา 06.00 น. – 08.00 น. และเวลา 14.00 น. – 18.00 น. เป็นต้น
โอกาสนี้ นายกรัฐมนตรี ได้กล่าวทักทายและสวัสดีประชาชนที่มาให้การต้อนรับอย่างเป็นกันเอง ย้ําการเดินทางมาวันนี้มีความตั้งใจมาเยี่ยมเยียนประชาชนในพื้นที่บางแค ซึ่งมาบางแคก็เพราะ “แคร์ทุกคน” เป็นรัฐบาลต้องแคร์ทุกคน คือ แคร์ทุกที่ ดีต่อทุกคนโดยทราบดีถึงความยากลําบากของประชาชนในการดํารงชีวิตในขณะนี้ ซึ่งหลายอย่างต้องแก้ไขอย่างเป็นระบบให้ได้ โดยรัฐบาลให้ความสําคัญกับการจัดระเบียบโดยจะต้องมีทางเลือกให้กับประชาชน โดยเฉพาะต้องดูแลประชาชนผู้มีรายได้น้อยให้สามารถทํามาหาเลี้ยงชีพได้และมีคุณภาพชีวิตที่ดีขึ้น และการดูแลแก้ไขปัญหาจราจรไม่ให้ติดขัด ซึ่งการเดินทางมาวันนี้นอกจากมาพบปะเยี่ยมเยียนประชาชนแล้วก็ยังมาติดตามการแก้ไขปัญหาจราจรบนถนนเพชรเกษมบริเวณช่วงตลาดบางแค ซึ่งบริเวณนี้อยู่ระหว่างการก่อสร้างรถไฟฟ้าสายสีน้ําเงิน รวมถึงการปรับปรุงซ่อมแซมถนนที่ชํารุดโดยมอบบริษัทและหน่วยงานที่เกี่ยวข้องดําเนินการแล้ว ก่อนดําเนินการถาวรต่อไป ยืนยันรัฐบาลไม่ทอดทิ้งประชาชน โดยดูแลประชาชนทุกกลุ่ม ทั้งที่ประกอบอาชีพค้าขาย เกษตรกรต่าง ๆ ทั้ง ข้าว ยาง ปาล์ม มันสําปะหลัง ฯลฯ ซึ่งรัฐบาลได้มีการดําเนินการอย่างต่อเนื่องและจะดําเนินการให้ทั่วถึง พร้อมแนะนําผู้ประกอบการเจ้าของตลาดและประชาชนช่วยกันดูแลตลาดให้ดี และขอให้ประชาชนทุกคนช่วยกันดูแลรักษาความสะอาด บริหารจัดการขยะมูลฝอยต่าง ๆ ให้มีประสิทธิภาพ โดยเฉพาะลดการใช้ถุงพลาสติก เพื่อลดขยะสะสม ให้พื้นที่มีความสะอาดสวยงาม โดยในส่วนของรัฐบาลก็ได้มอบหมายให้ กทม. ดําเนินการด้วยแล้ว
พร้อมกันนี้ นายกรัฐมนตรี ได้กล่าวฝากให้ทุกคนมอบความรักระหว่างกันทุกวัน ไม่ใช่เฉพาะวันวาเลนไทน์เท่านั้น และย้ําว่าสิ่งที่รัฐบาลดําเนินการนั้น เป็นเรื่องยากที่จะทําให้ทุกคนพึงพอใจ แต่ก็มีความมุ่งมั่นที่จะทําหน้าที่อย่างเต็มที่เพื่อประชาชนทุกกลุ่มและประเทศ โดยขอความร่วมมือให้ทุกคนทําเพื่อส่วนรวมให้ประเทศชาติดีขึ้น ในตอนท้ายนายกรัฐมนตรี ได้กล่าวขอบคุณประชาชนและเจ้าหน้าที่ทุกคน รวมทั้งเจ้าหน้าที่ กทม. ที่มาให้การต้อนรับอย่างอบอุ่น ย้ํารักทุกคน และอวยพรประชาชนที่ประกอบการค้าขายขอให้ขายของได้ดี ๆ ทั้งนี้ มีตัวแทนประชาชนมอบดอกกุหลาบให้กับนายกรัฐมนตรีเพื่อเป็นกําลังใจในการปฏิบัติหน้าที่และบริหารราชการแผ่นดิน พร้อมกล่าวให้กําลังใจนายกรัฐมนตรีสู้ ๆ
จากนั้น นายกรัฐมนตรี ได้เยี่ยมชมผลิตภัณฑ์ของดีกลุ่มกรุงธนใต้และผลิตภัณฑ์ชุมชนในพื้นที่เขตบางแคพร้อมสอบถามเกี่ยวกับการดําเนินโครงการและผลิตภัณฑ์ชุมชนต่าง ๆ ด้วยความสนใจ เช่น โครงการรถรับ- ส่งผู้สูงอายุ ระหว่างบ้าน – ชุมชน - โรงพยาบาลราชพิพัฒน์ สํานักการแพทย์ กรุงเทพมหานคร ผลิตภัณฑ์จากขยะรีไซเคิล ซาลาเปาแก้มใส ผลิตภัณฑ์เครื่องสําอางจากธรรมชาติภูมิปัญญาท้องถิ่น สบู่สมุนไพรกุสุมาและครีมบํารุงผิวใยไหม (เขตภาษีเจริญ) ชาสมุนไพรพรมมิ สเปรย์ตระไคร้หอม เกลืออบสมุนไพรแช่เท้า น้ําหอมจากดอกจําปี ของกลุ่มวิสาหกิจชุมชนผู้ปลูกดอกจําปีเขตหนองแขม กระเป๋าและตะกร้าสานจากเส้นพลาสติก (เขตบางแค) ภายใต้การดําเนินงานของโครงการพัฒนาคุณภาพชีวิตเพื่อขับเคลื่อนเศรษฐกิจฐานรากในพื้นที่ตาม “โครงการไทยนิยม ยั่งยืน” ของรัฐบาลที่มุ่งสนับสนุนดูแลประชาชนระดับฐานรากให้มีคุณภาพชีวิตที่ดีขึ้นอย่างยั่งยืน โดยนายกรัฐมนตรี ได้กล่าวชื่นชมโครงการรถรับ - ส่งผู้สูงอายุ ระหว่างชุมชน- บ้าน - โรงพยาบาลราชพิพัฒน์ ว่าเป็นโครงการที่ดีและเป็นการทําจิตอาสาซึ่งทําเพื่อส่วนรวมให้สังคมเกิดความสุขโดยรวม และนายกรัฐมนตรีได้แนะนําให้มีการพัฒนารูปแบบผลิตภัณฑ์ให้น่าสนใจเพื่อเพิ่มมูลค่าและจะสามารถจําหน่ายได้มากขึ้น ก่อนเดินทางต่อไปยังพิพิธภัณฑ์ท้องถิ่นกรุงเทพมหานคร เขตบางขุนเทียน เพื่อเยี่ยมชมผลิตภัณฑ์ชุมชนในพื้นที่เขตบางขุนเทียนและรับฟังบรรยายสรุปเกี่ยวกับการดําเนินโครงการ “ปลูกป่าในใจคน ตามศาสตร์พระราชา” ต่อไป
------------------
กลุ่มประชาสัมพันธ์และเผยแพร่ สํานักโฆษก